**Mokslo pabaigos šventė Pagėgių meno ir sporto mokykloje**

 2016 m. birželio 2 dieną Pagėgių savivaldybės Kultūros centre vyko Pagėgių savivaldybės meno ir sporto mokyklos 20105/2016 mokslo metų pabaigos šventė.

 Renginį pradėjo mergaičių – Kamilės Jankevičiūtės ir Dovilės Pavilionytės duetas bei direktorės Evelinos Norkienės sveikinimo žodis ir trumpa mokslo metų veiklos apžvalga. Direktorė džiaugėsi, kad mokykla auga mokinių skaičiumi – 2015/2016 m. m. joje mokėsi 271mokinys: 66 muzikos skyriuje, 39 - dailės ir net 166 – sporto. Iš viso Pagėgių savivaldybėje mokosi 999 mokiniai. Taigi, beveik trečdalis iš jų lanko meno ir sporto mokyklą. Buvo pasidžiaugta aukštais mokinių pasiekimais savivaldybės, respublikiniuose ir tarptautiniuose renginiuose, apžvelgti renginiai, vykę mokyklos 15 metų sukakčiai paminėti. Direktorė paminėjo, kad mokykla neatsilieka nuo šiuolaikinio pasaulio ir nuo šių metų savo veiklą viešina ne tik internetinėje svetainėje, bet ir socialiniame tinkle Facebook. Evelina Norkienė pakvietė visą mokyklos bendruomenę birželio

13-14 dienomis į fizinio aktyvumo stovyklą Mociškiuose.

 Pirmoji renginio dalis buvo skirta mokinių apdovanojimui mokyklos direktoriaus padėkos raštais. Jie buvo skirti už labai gerą mokymąsi, treniruočių bei pamokų lankymą, aktyvią koncertinę, konkursinę bei varžybinę veiklą, aukštus sportinius pasiekimus. Apdovanojimus puošė mokyklos muzikos skyriaus mokinių pasirodymai. Scenoje dainavo vokalinis tercetas bei ansamblis, gitarisčių ansamblis, grojo varinių pučiamųjų instrumentų duetas bei akordeonistų ansamblis. Šios dalies puošmena tapo mokyklos jaunių choras, kuris liepos pradžioje vyks į Lietuvos moksleivių dainų šventę Vilniuje. Choras šventės dalyviams padovanojo itin sudėtingą Dainų šventės repertuaro kūrinį „Žmonės ant kalnų“.

 Antroji renginio dalis buvo skirta mokyklos baigimo pažymėjimų įteikimui. Mokinius pagerbti ir pažymėjimus įteikti atvyko Pagėgių savivaldybės meras Virginijus Komskis, kuris dėkojo vaikams už Pagėgių krašto garsinimą bei linkėjo niekada nesustoti kelyje link savo svajonių. Sveikinimo žodį visai mokyklos bendruomenei tarė Švietimo skyriaus vedėja Virginija Sirvidienė. Šiemet mokyklą baigė ir neformaliojo vaikų pažymėjimus gavo 26 mokiniai: 4 dailės skyriaus,

7 - muzikos ir 15 sportininkų. Dailės skyriaus mokinė Beatričė Mickutė ir muzikos skyriaus mokinės Roberta –Valentina Zubrickaitė bei Dovilė Pavilionytė mokyklą baigė vien labai gerais pažymiais. Dovilė Pavilionytė, jau kitais metais išvyks mokytis į Klaipėdos S.Šimkaus muzikos konservatoriją ir tęs savo muzikos kelią. Absolventus sveikino tėveliai, mokytojai bei gausus būrys draugų. Tai tampa gražia mokyklos tradicija.

 Renginio pabaigoje tradiciškai žodis buvo suteiktas mokyklos absolventams. Dainą, sveikinimo žodžius bei dovanas mokyklai įteikė muzikos bei dailės skyriaus mokiniai. Po 15 metų į sceną pagaliau išdrįso užlipti ir sporto skyriaus absolventai. Jie mokyklai padovanojo didelę savo 15-os laidos nuotrauką. Sportininkai sakė, jog tikisi, kad jų pavyzdys taps gražia mokyklos tradicija.

 Šventė baigėsi bendra visų nuotrauka bei solisto Pauliaus Šimkaus atliekama daina ,,Vaivorykštė‘‘, kurioje skamba tokie žodžiai:

Jeigu vėjas gali, tai ir aš galiu,

Jeigu paukštis gali, tai ir aš galiu,

Jeigu gėlės žiedas - tai ir aš galiu,

Skrist tenai, kur baigias pievos,

Kur tiek daug spalvų‘‘.

To ir linkime visiems absolventams.

 Dominykas Norkus